《山行》
清代·查元称

我爱山居静，不耐山行喧。山意岂有殊，嚣寂情自分。

谷深栖夕月，崖回穿朝暾。藓翳石径迷，雨入岚气昏。

明霞烛溪练，灌木藏云根。岩花秀以野，丹碧丛纷纭。

清辉亦可娱，惜哉非故园。故园正清秋，桂馥芙蓉殷。

何当白云棹，言归黄叶村。山中读我书，夙好良所敦。

作者简介：查元称，原名有筠，字德扬，号又山，海宁人。嘉庆戊辰进士，授刑部主事，历官御史。有《臶斋诗存》。